འོ་ན་ཚིག་བརྒྱད་བརྒྱ་བཤད་པའི་མདོ་ཁྲོ་རྒན་ལ་ཅི་ཞིག་དགོས་ཀྱིན་ཡོད་དམ་ཟེར་ན།ཁོང་ནི་ཆབ་སྲིད་ཀྱི་འདུ་ཤེས་ཐད་ནས་ཨ་རིའི་སྲིད་འཛིན་ཟུར་བ་ལིན་ཁིན་གྱི་ཆབ་སྲིད་ལྟ་བའི་རྗེས་འབྲང་བ་དང་།དཔལ་འབྱོར་འདུ་ཤེས་ཀྱི་ཐད་ནས་ཨ་རིའི་སྲིད་འཛན་ཟུར་བ་རེ་གྷན་གྱི་དཔལ་འབྱོར་ལྟ་བའི་རྗེས་འབྲང་བ་ཞིག་ཡིན་ཞིང་།ཁོང་ནི་ཁེ་ལས་པ་ཆེན་པོ་ཞིག་ཀྱང་ཡིན་པས།དེང་གི་རྒྱལ་སྤྱིའི་འབྲེལ་བ་དེ་མཐར་གཏུག་ན་ཚོང་ལས་ཀྱི་འབྲེལ་བ་ཞིག་ལས་མ་འདས་པ་ཁོང་གིས་གསལ་བོར་རྟོགས་ཡོད་ལ།གོ་ལའི་སྒང་དུ་འཚོ་ཞིང་གནས་པའི་འགྲོ་བ་དུང་ཕྱུར་བདུན་ཅུ་ཚང་མ་སྒོར་མོ་ལ་དགའ་ཞེན་ཅན་ཤར་སྟག་ཡིན་པ་དང་།སྒོར་མོ་ཡོད་ན་ད་གཟོད་མི་རྣམས་པའི་འཚོ་བ་ཡག་པོ་ཞིག་རོལ་ཐུབ་པའི་གནས་ལུགས་དེ་ཁོང་ལ་མཚོན་ན་ས་རིས་ཐང་གསལ་ཡིན།ཡིན་ན་ཡང་རྒྱལ་ཁབ་ཅིག་གི་སྲིད་འཛིན་ལ་མཚོན་ན་འབངས་མི་སེར་བདེ་སྐྱིད་ལྡན་པའི་འཚོ་བ་ཞིག་རོལ་ཏུ་འཇུག་རྒྱུ་འོས་འགན་ཡིན་མོད།འོན་ཀྱང་མཐར་ཐུག་གི་དམིགས་ཡུལ་དེ་ཁོ་ན་ཙམ་ཡིན་མི་སྲིད།ཁྲོ་རྒན་གྱི་གསལ་བསྒྲིགས་བྱས་ཟིན་པའི་ཨ་སྒོར་ཁྲག་ཁྲིག་ལྔ་ཡི་ཚོང་ཟོག་གི་སྒོ་ཁྲལ་སྤར་རྒྱུ་དང་།དེ་མིན་པའི་ཨ་སྐོར་ཁྲག་ཁྲིག་ཆེ་མོ་གཉིས་ཀྱི་ཚོང་རྫས་ཀྱི་སྒོ་ཁྲལ་སྤར་རྒྱུ་བཅས་ཀྱི་དམིགས་སྒོར་གཙོ་བོ་དེ་ཚོང་ར་ཡིན་ལ་རྒྱ་ནག་རྒྱལ་ཁབ་ཀྱི་འགྲན་རྩོད་ནུས་ཤུགས་ཀྱང་ཡིན།གལ་ཏེ་གཙོ་ཕལ་གྱི་དབྱེ་བ་ཞིག་བཀར་དགོས་སོང་ན།དམིགས་ས་གཙོ་བོ་དེ་ཚན་རིག་ལག་རྩལ་མཐོ་གྲས་ཀྱིས་མཚོན་པའི་རྒྱ་ནག་རྒྱལ་ཁབ་ཀྱི་འགྲན་རྩོད་ནུས་ཤུགས་དེ་ཡིན།སྒོར་མོ་ཕལ་བ་དེ་ཡིན།ཨ་མེ་རི་ཀར་མཚོན་ན་སྒོར་མོ་གལ་ཆེན་དེ་མིན།ཉིན་མཚན་བར་མེད་དུ་གོ་ལ་ཧྲིལ་བོའི་སྒོར་མོ་ཨ་རིར་ཡོང་གིན་ཡོད་པས་ཨ་རི་ལ་སྒོར་མོ་ཡོད།ཡིན་ན་ཡང་ཡོད་ནས་འདང་སོང་བ་ཞིག་མེད་ན་ཨ་རིར་སྒོར་མོ་མི་དགོས་མི་མཁོ་བ་ཡང་གཏན་ནས་མིན།